সুপারম্যান: ডেডলি লিগ্যাসি

***সুপারম্যান: ডেডলি লিগ্যাসি*** (ইংরেজি: Superman: Deadly Legacy) হলো একটি বিশেষ সংস্করণের "মানবিক কমিক বই" যার মূল চরিত্রে রয়েছে সুপারম্যান। এই বইটির উদ্দেশ্য হলো শিশুদের মধ্যে "ল্যান্ডমাইন বা স্থলমাইন বিষয়ক সচেতনতা" বৃদ্ধি করা। বিশেষ করে যুদ্ধবিধ্বস্ত যেসব দেশে এখনো সক্রিয় ল্যান্ডমাইন রয়েছে, সেখানকার শিশুদের সতর্ক করতেই এটি তৈরি করা হয়েছে। এই সুপারম্যান কমিক বইটি ১৯৯৬ সালে ডিসি কমিক্স, মার্কিন যুক্তরাষ্ট্র সরকার, এবং জাতিসংঘ শিশু তহবিল (ইউনিসেফ) যৌথভাবে প্রকাশ করেছিল। সুপারম্যান: ডেডলি লিগ্যাসিতে, সুপারম্যান  যে যুক্তরাষ্ট্র ও ইউরোপে একজন সুপরিচিত সুপারহিরো শিক্ষকের ভূমিকায় অবতীর্ণ হয়ে শিশুদের ল্যান্ডমাইনের বিপদ সম্পর্কে শিক্ষা দেয়। কমিক বইটির কপি বিতরণের জন্য লক্ষ্যভুক্ত দেশগুলোর মধ্যে ছিল বসনিয়া, প্রাক্তন যুগোস্লাভিয়া, এবং কসোভো।

বসনিয়াতে, নর্থ আটলান্টিক ট্রিটি অর্গানাইজেশন (ন্যাটো) এবং সারাজেভোতে অবস্থিত মাইন অ্যাকশন সেন্টারের নেতৃত্বে পরিচালিত একটি শান্তিরক্ষী বাহিনী বিনামূল্যে এই কমিক বইটি বিতরণ করেছিল।

## পটভূমি
*সুপারম্যান: ডেডলি লিগ্যাসিতে সুপারম্যান দুইজন বসনিয়ান ছেলেকে একটি মাইনফিল্ড এবং একটি বুবি-ট্র্যাপ বা ফাঁদ পাতা বাড়ি থেকে উদ্ধার করে। ঘটনার একপর্যায়ে বিস্ফোরণে একটি কুকুর আহত হয় এবং শেষ পর্যন্ত কুকুরটি মারা যায়।

## ভাষা
*সুপারম্যান: ডেডলি লিগ্যাসি ইংরেজি সার্বীয় এবং ক্রোয়েশীয় ভাষায় প্রকাশিত হয়েছিল। সার্বো-ক্রোয়েশীয় কমিক বইটির দুটি সংস্করণ ছিল যথা লাতিন/রোমান এবং সিরিলিক লিপিতে। লাতিন লিপিটি বসনিয়ান মুসলিম এবং ক্রোয়াটদের জন্য, আর সিরিলিক লিপিটি সার্বদের জন্য তৈরি করা হয়েছিল।

ডিসি কমিক্সের প্রেসিডেন্ট জেনেট কান-এর মতে, অ্যাঙ্গোলা এবং মোজাম্বিকে বিতরণের জন্য সুপারম্যান: ডেডলি লিগ্যাসি এবং সুপারম্যান অ্যান্ড ওয়ান্ডার ওম্যান দ্য হিডেন কিলার এর একটি পর্তুগিজ সংস্করণ প্রকাশের পরিকল্পনা ছিল। সুপারম্যান অ্যান্ড ওয়ান্ডার ওম্যান দ্য হিডেন কিলার হলো সুপারম্যান: ডেডলি লিগ্যাসি এর একটি "সহযোগী" কমিক বই যা ল্যান্ডমাইন নিরাপত্তা প্রচারের উদ্দেশ্যে ইংরেজি এবং স্প্যানিশ ভাষায় প্রকাশিত হয়েছিল। সুপারম্যান অ্যান্ড ওয়ান্ডার ওম্যান দ্য হিডেন কিলার কমিক বইটি কোস্টা রিকা, হন্ডুরাস এবং নিকারাগুয়ার মতো মধ্য আমেরিকার দেশগুলোতে বিতরণ করা হয়েছিল।
## ইতিহাস
ল্যান্ডমাইন সম্পর্কে সচেতনতা বাড়াতে কমিক বইকে মাধ্যম হিসেবে ব্যবহারের এই ধারণাটির অন্যতম উদ্যোক্তা ছিলেন তৎকালীন মার্কিন ফার্স্ট লেডি হিলারি ক্লিনটন। বসনিয়া সফরের পর এবং ছোট শিশুদের জন্য তৈরি একটি মাইন সচেতনতামূলক রঙের বই (কালারিং বুক) দেখার পর তিনি এই উদ্যোগ নেন। "বিশ্বের নাগরিক" হিসেবে খ্যাতির কারণে সুপারম্যানকে এই কমিক বইয়ের প্রধান চরিত্র হিসেবে বেছে নেওয়া হয়। মাইন-সচেতনতা প্রকল্প হিসেবে সুপারম্যান: ডেডলি লিগ্যাসি প্রকাশের ধারণার আরেকজন উদ্যোক্তা ছিলেন মডেলিন অলব্রাইট যিনি জাতিসংঘে যুক্তরাষ্ট্রের প্রতিনিধিদলের প্রাক্তন প্রধান ছিলেন। অলব্রাইট আমেরিকান গায়িকা জুডি কলিন্স-এর সাথে যোগাযোগ করেন যিনি তখন ইউনিসেফের বিশেষ দূত ছিলেন। কলিন্স তখন ওয়ার্নার ব্রস. এর মাধ্যমে ডিসি কমিক্সের জেনেট কানের সাথে যোগাযোগ করেন। এই প্রকল্পটি ম্যাথু লরিনকে দেওয়া হয়। তিনি জাতীয় নিরাপত্তা পরিষদ বা এনএসসি এর গণতন্ত্র, মানবাধিকার ও মানবিক বিষয়ক অধিদপ্তরের একজন পরিচালক ছিলেন। পাশাপাশি তিনি বসনিয়ায় সাইঅপস (PSYOPS) এবং তথ্য প্রচারণার জন্য এনএসসি-এর দায়িত্বপ্রাপ্ত ব্যক্তি ছিলেন। বসনিয়ায়, সারাজেভোতে অবস্থিত আইফোর (IFOR) ইনফরমেশন ক্যাম্পেইন বা তথ্য প্রচার বিভাগ এই প্রকল্পটির নেতৃত্ব দেয়। কমিক্সে ব্যবহৃত ছবিগুলো সার্জেন্ট পল প্যানজার এবং মেজর নিক সোয়েনের তোলা সারাজেভোর আশেপাশের এলাকার বাস্তব ছবির ওপর ভিত্তি করে তৈরি করা হয়েছিল। ডিসি কমিক্স হলো ওয়ার্নার ব্রস. এর একটি বিভাগ।

## আরও দেখুন
* *[[সুপারম্যান অ্যান্ড ওয়ান্ডার ওম্যান – দ্য হিডেন কিলার]]*
* *[[ব্যাটম্যান: ডেথ অফ ইনোসেন্টস]]*
* মাইন অ্যাকশন
* মাইন অপসারণকারী সংস্থাসমূহ
* ইন্টারন্যাশনাল ক্যাম্পেইন টু ব্যান ল্যান্ডমাইনস (আইসিবিএল)

## তথ্যসূত্র

বিষয়শ্রেণী:সুপারম্যানের শিরোনাম
বিষয়শ্রেণী:সুপারহিরো কমিক্স
বিষয়শ্রেণী:১৯৯৬-এর কমিক্স অভিষেক
বিষয়শ্রেণী:জাতিসংঘ বিষয়ক কাজ
বিষয়শ্রেণী:ইউনিসেফ
বিষয়শ্রেণী:মার্কিন যুক্তরাষ্ট্র সরকারের প্রকাশনা
বিষয়শ্রেণী:সুপারম্যানের কাহিনিসূত্র
বিষয়শ্রেণী:সার্বীয় কমিক্স শিরোনাম
বিষয়শ্রেণী:ক্রোয়েশীয় কমিক্স
বিষয়শ্রেণী:ল্যান্ডমাইন ভুক্তভোগী
বিষয়শ্রেণী:মাইন অ্যাকশন
বিষয়শ্রেণী:বসনিয়া ও হার্জেগোভিনায় পটভূমিবিশিষ্ট কাজ